يعني ايه السعودية تصدر سندات بقيمه 15 مليار؟
الحكومة دلوقتي بتصرف فلوس وللا لأ؟ ، بتصرف صح؟ طيب ، السؤال الأهم هو : بتجيب الفلوس دي منين ، وبتعمل ايه لو معهاش فلوس تكفي إنفاقها؟  مصادر الدخل الحكومي بتتمثل بشكل أساسي في الضرائب والغرامات والحاجات ، ثم في شوية خدمات حكومية زهيدة الثمن بالطبع، قصاد دا عندنا في مصر مثلًا الحكومة عندها شركات بتصرف عليها ، وبتشتري احتياجاتنا الأساسية كلها ، واللي بيسموها "السلع الاستراتيجية" وهكذا.  بالتالي نتيجة الفرق الهائل بين النفقات الحكومية ، وبين مصادر الدخل "الإيرادات" الأقل بكثير بيحصل حاجة اسمها "عجز الموازنة" اللي احنا كمصرييين بنحبه جدًا.  العجز لوحده مش مشكلة ، بس الفكرة ، هنموّل العجز دا منين؟  بعض الحكومات بتلجأ للاقتراض المباشر ، إما من صناديق الإقراض ، أو من الجيران الأعزاء - زي مصر كده - أو من الشعب مباشرة - زي مصر كده برضه -.  وبعض الدول بتلجأ لسد العجز من الاحتياطي النقدي بتاعها ، ودا اللي كانت السعودية عملته على مدار 3 سنوات سابقة.  المشكلة أن السعودية دلوقتي الاحتياطي بتاعها تأثر بشدة بسبب انخفاض البترول. وبالتالي عملت حاجة أمريكا بتعملها بكثرة ، وهي المسماة بـ"سندات الدين الحكومي"  وباختصار ، السندات دا معناها أن الحكومة بتقول : يا ولاد تعالوا اشتروا سندات مني ، مقابل سعر فايدة كذا كذا ، وخدوا قيمتها عند وقت الاستحقاق ( بعد سنة ، اتنين ، تلاتة ).  فهو اقتراض بس مش من "دولة" بعينها ، ولا "شخص" بعينه ، ولا "بنك" بعينه ، ولا أي حاجة. طب ليه الأفراد - الشركات - المؤسسات المالية تروح تشتري السندات دي؟  1- أنه أصل قابل للتسييل ، يعني يوم ما تحب تبيع القرض دا لحد وتاخد الفلوس بتاعته ، هتقوم رايح للبورصة تقول لهم : أنا أطرح السند اللي معايا دا للتداول ، حد تاني يشتريه ، وتاخد فلوسك مكملة.  2- أنه قليل المخاطر جدًا ، لأن مافيش دول بتفلس ، باختصار لو ما عهمش فلوس ، هيطبعوا ويدوك فلوسك ، أي نعم قيمتها هتقل ، بس هتاخدها.  3- وعشان طبعًا سعر الفايدة  باجتماع العوامل دي السندات دي بتتحول من مجرد تبادل أموال لاستثمار ، لمجموعة من الدول والشركات والحاجات. بس كده ، دي الفكرة تقريبًا.